DA soek antwoorde oor afgedankte SA gesant in Japan | Netwerk24
Deur Sarel van der Walt 26 September 2019 15:19
Die DA sê hy het briewe aan Ayanda Dlodlo, minister van staatsveiligheid, en dr. Naledi Pandor, minister van internasionale betrekkinge en samewerking (Dirco), geskryf om uit te vind wat geword het van die oudspioen Thulani Dlomo, 'n groot vertroueling van oudpres. Jacob Zuma.
Dlomo is in Januarie vanjaar deur pres. Cyril Ramaphosa herroep as Suid-Afrika se ambassadeur in Tokio, Japan.
Hy het sedertdien "verdwyn".
Darren Bergman, die DA se woordvoerder oor internasionale betrekkinge en samewerking, het Donderdag in 'n verklaring gesê dit is dringend dat die twee bogenoemde departemente sê of hy nog in hul diens is.
Clayson Monyela, woordvoerder van Dirco, het by navraag aan Netwerk24 gesê Dlomo is nie meer 'n ambassadeur nie en daarom nie meer 'n werknemer van Dirco nie.
Die staatsveiligheidsagentskap het nog nie gereageer op 'n versoek om kommentaar nie.
Bergman sê gegewe die menigte beweringe teen Dlomo en sy moontlike rol in staatskaping het die publiek die reg om te weet waar hy is en of hy nog 'n werknemer van die staat is.
"Dit kan nie wees dat iemand met sulke nabye bande met staatskaping en die manipulering van staatsmasjinerie moontlik steeds 'n staatsalaris ontvang terwyl hy sy verantwoordelikhede ontwyk nie."
Bergman wys in sy verklaring daarop dat Dlomo in 2012 inderhaas uit sy pos as veiligheidshoof van die KwaZulu-Natalse departement van gemeenskapsontwikkeling bedank het nadat 'n forensiese verslag gewys het hy het 'n gunsloon van sowat R1 miljoen ontvang vir R45 miljoen se tenders.
Hy is toe na die staatsveiligheidsagentskap.
Bergman sê Dlomo is die Zondo-kommissie van ondersoek na staatskaping en die howe 'n antwoord verskuldig.
"Daar is baie onbeantwoorde vrae," sê Bergman.
Die DA sal seker maak nie 'n sent van belastingbetalers se geld word gebruik om Dlomo in diens te hou nie, sê hy.
Meer oor: Da | Ayanda Dlodlo | Jacob Zuma | Naledi Pandor | Thulani Dlomo | Pres. Cyril Ramaphosa | Japan | Afgedank